b'\n_START_ARTICLE_\n\xc5\xa0ogun\n_START_PARAGRAPH_\n\xc5\xa0ogun (japonsko \xe5\xb0\x86\xe8\xbb\x8d, hepburnovo pre\xc4\x8drkovanje sh\xc5\x8dgun) je japonski \xc4\x8dastni naslov in voja\xc5\xa1ki \xc4\x8din, pribli\xc5\xbeno enakovreden sodobnemu generalu._NEWLINE_Med letoma 1192 in 1333, torej v \xc4\x8dasu japonske fevdalne dr\xc5\xbeave, ozna\xc4\x8dujemo z izrazom \xc5\xa1ogun vrhovnega voja\xc5\xa1kega poveljnika, kronski vojskovodja Minamoto no Joritomo, pa si izbori poleg najvi\xc5\xa1je voja\xc5\xa1ke \xc5\xa1e najvi\xc5\xa1jo civilno oblast. Tako postane oblast japonskega cesarja le \xc5\xa1e nominalna. Cesar je v skladu s \xc5\xa1intoisti\xc4\x8dno religijo sicer \xc5\xa1e vedno u\xc4\x8dlove\xc4\x8deno bo\xc5\xbeanstvo in\xc2\xa0\xc2\xbbglava\xc2\xab\xc2\xa0japonske dr\xc5\xbeave, vendar pa je njegova absolutna oblast z vzponom \xc5\xa1ogunov mo\xc4\x8dno omejena._NEWLINE_\xc5\xa0oguni si izborijo tudi osebne vazale, japonske veleposestnike (daimije), ki jih do \xc5\xa1ogunov zavezuje osebna zvestoba. Ta zvestoba je enaka tisti, s katero so samuraji povezani s svojimi zemlji\xc5\xa1kimi gospodi. S to dvojno povezanostjo dose\xc5\xbee fevdalizem na japonskem svoj vrhunec._NEWLINE_Prvi, ki je prejel naziv \xc5\xa1oguna, je bil \xc5\x8ctomo no Otomaro.'